Admiral Graf Spee
Store norske leksikon,Samfunn,Forsvar og sikkerhet,Våpen og militært materiell,Marinefartøy,Slagskip og slagkryssere
Admiral Graf Spee var et tysk lommeslagskip brukt under andre verdenskrig, og var i samme klasse som Lützow og Admiral Scheer. Det er kjent for sine senkninger av allierte handelsskip helt i begynnelsen av krigen, og det dramatiske slag som endte med at det gikk tapt.
Historie Admiral Graf Spee ble sjøsatt 30. juni 1934 og var ferdig i januar 1936. Etter krigens utbrudd i 1939, seilte det 21. august til Sør-Atlanteren og det Indiske hav hvor det opererte i tre måneder og senket ni handelsfartøyer på til sammen over 50 000 bruttotonn før det ble lokalisert av den britiske marinen. Etter en voldsom kamp med de britiske krysserne HMS Ajax, HMS Achilles og HMS Exeter utenfor La Platas munning 13. desember 1939, nådde Admiral Graf Spee hardt skadet inn i Montevideos havn, hvor det ble blokkert av britene. Da det etter internasjonale regler måtte forlate havnen, lot kapteinen etter Hitlers befaling fartøyet senke 17. desember og tok derpå sitt eget liv. Admiral Graf Spee var fulgt av forsyningsskipet Altmark, som unslapp med britiske krigsfanger fra de fartøyene Admiral Graf Spee hadde senket, men som senere ble avskåret av den britiske jageren HMS Cossack i Jøssingfjorden, se Altmark-saken. Spesifikasjoner Admiral Graf Spee var utrustet med seks 28-centimeter kanoner i to trippeltårn, åtte 15-centimeter kanoner, tolv 20-millimeter luftvernkanoner, og åtte torpedokanoner. Maskineriet bestod av åtte dieselmotorer med en samlet ytelse på 54 000 akselhestekrefter som drev tre propeller.  Deplasement: 16 320 tonn; 14 890 tonn standard deplasement Lengde: 186,00 meter Toppfart: 26 knop Rekkevidde: 8900 nautiske mil ved 20 knop Les mer i Store norske leksikon andre verdenskrig lommeslagskip